У фондах музея знаходзіцца яшчэ адзін важны дакумент мінулай вайны — выцвілая ад часу “Памятка байцу пра ўжыванне запальных бутэлек”, падрыхтаваная палітупраўленнем Заходняга фронту. У памятцы ўтрымліваюцца канкрэтныя рэкамендацыі воінам: “Падпускай танк да сябе на 15 — 20 метраў, а то і бліжэй, і кідай бутэльку. Выкарыстоўвай варонкі, ямы, канавы, кусты, плот. Смела чакай танк і знішчай яго”. Тут жа змешчаны малюнак варожага танка з указаннем яго слабых месцаў, а таксама апісаны спосабы кідання бутэлек і засады супраць танкаў. Такія памяткі з фондаў музея да гэтага часу захоўваюць пах бензіну і парахавога гару, іх трымалі ў руках байцы генерала Русіянава і іншых злучэнняў.